## Odluka Ustavnog suda Republike Hrvatske, broj: U-IIIA-41667/2009 od 27. listopada 2010.

### NN 129/2010 (19.11.2010.), Odluka Ustavnog suda Republike Hrvatske, broj: U-IIIA-41667/2009 od 27. listopada 2010.

USTAVNI SUD REPUBLIKE HRVATSKE

3394

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Davor Krapac, Ivan Matija, Duška Šarin i Miroslav Šeparović, članovi Vijeća, odlučujući o ustavnoj tužbi koju je podnio A. S. iz Z., na sjednici održanoj 27. listopada 2010. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Rev-867/09 (predmet Općinskog građanskog suda u Zagrebu broj: P-8/01) u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, A. S. iz Z., R. 36, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske u iznosu od 9.500,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 27. stavka 1. Zakona o sudovima (»Narodne novine« broj 150/05., 16/07., 113/08. i 153/09.), podnositelj je 14. srpnja 2008. podnio Županijskom sudu u Zagrebu zahtjev za zaštitu prava na suđenje u razumnom roku radi duljine parničnog postupka, koji se vodio pred Općinskim građanskim sudom u Zagrebu pod brojem: P-8/01. Kako je u međuvremenu spis po reviziji dostavljen Vrhovnom sudu Republike Hrvatske, gdje se vodi pod brojem: Rev-867/09, isti se rješenjem broj: Gzp-946/08 od 29. srpnja 2009. oglasio nenadležnim za postupanje te predmet dopisom ustupio Ustavnom sudu Republike Hrvatske. Stoga se predmetni zahtjev podnositelja, u sadržajnom smislu, ima smatrati ustavnom tužbom.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), na temelju navoda ustavne tužbe, te uvida u preslike spisa Općinskog građanskog suda u Zagrebu, broj: P-8/01 i Vrhovnog suda Republike Hrvatske, broj: Rev-867/09 utvrdio pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava.

Ustavni sud je 21. prosinca 2005. donio odluku broj: U-IIIA-3672/2005, kojom je usvojena ustavna tužba podnositelja od 9. rujna 2005., radi duljine istovjetnog parničnog postupka te je podnositelju određena primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst). U konkretnoj odluci, Ustavni sud je razmatrao razdoblje od 2. siječnja 2001. do 9. rujna 2005., te je podnositelju ustavne tužbe dodijelio naknadu u iznosu od 4.700,00 kuna.

Nakon donošenja odluke Ustavnog suda broj: U-IIIA-3672/2005 od 21. prosinca 2005., postupak se vodio pred Općinskim građanskim sudom u Zagrebu koji je 20. travnja 2006. donio presudu broj: P-8/01, kojom je djelomično usvojio tužbeni zahtjev podnositelja.

Županijski sud u Zagrebu je povodom žalbi tuženica presudom broj: Gž-5498/06-2 od 5. veljače 2008. potvrdio prvostupanjsku presudu.

Spis se povodom revizije nalazi kod Vrhovnog suda Republike Hrvatske gdje se vodi pod brojem: Rev-867/09.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike Hrvatske.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 2. siječnja 2001. pred Općinskim sudom u Zagrebu (sada Općinski građanski sud u Zagrebu) tužbom podnositelja.

Zahtjev za zaštitu prava na suđenje u razumnom roku podnesen je 14. srpnja 2008. Županijskom sudu u Zagrebu, a predmet je ustupljen Ustavnom sudu, kao nadležnom, 29. srpnja 2009. Do tog dana postupak nije okončan.

U trenutku zaprimanja ustavne tužbe, predmet se po reviziji nalazio pred Vrhovnim sudom Republike Hrvatske pod brojem: Rev-867/09.

U trenutku odlučivanja o ustavnoj tužbi Vrhovni sud nije odlučio o reviziji.

Budući da je o povredi ustavnog prava podnositelja na suđenje o razumnom roku u navedenom parničnom postupku (broj: P-8/01) Ustavni sud već odlučivao u predmetu broj: U-IIIA-3672/2005, u ovom ustavnosudskom postupku, u povodu nove ustavne tužbe, kao pravno relevantno razdoblje uzima se u razmatranje razdoblje od podnošenja ranije ustavne tužbe 9. rujna 2005. do donošenja ove ustavnosudske odluke, što iznosi pet (5) godina, jedan (1) mjesec i osamnaest (18) dana.

Nadalje, Ustavni sud u ovom predmetu uzima u obzir i činjenicu da do donošenja ove odluke sudski postupak još uvijek nije okončan.

Konačno, usprkos činjenici da je svojom ranijom odlukom broj: U-IIIA-3672/2005 od 21. prosinca 2005. usvojio ustavnu tužbu podnositelja radi duljine istovjetnog parničnog postupka, Ustavni sud – razmatrajući duljinu sudskog postupka u povodu nove ustavne tužbe podnositelja koja je predmet ovog ustavnosudskog postupka – posebno je uvažio okolnost da se u konkretnom slučaju radi o parničnom postupku koji je do dana donošenja ove ustavnosudske odluke trajao ukupno devet (9) godina, devet (9) mjeseci i dvadesetpet (25) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju vodio pred Općinskim građanskim sudom u Zagrebu koji je 20. travnja 2006. donio presudu broj: P-8/01, kojom je djelomično usvojio tužbeni zahtjev podnositelja.

Županijski sud u Zagrebu je povodom žalbi tuženica presudom broj: Gž-5498/06-2 od 5. veljače 2008. potvrdio prvostupanjsku presudu.

Spis se povodom revizije nalazi kod Vrhovnog suda Republike Hrvatske gdje se vodi pod brojem: Rev-867/09.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, u pravno relevantnom razdoblju nije pridonio duljini parničnog postupka

4.4. SLOŽENOST SUDSKOG PREDMETA

Dosadašnji tijek postupka prema ocjeni Ustavnog suda ne ukazuje na okolnost da se radi o složenijem predmetu.

OCJENA USTAVNOG SUDA

5. Sagledavajući postupak kao jedinstvenu cjelinu, a imajući u vidu ukupno trajanje postupka u pravno relevantnom razdoblju, kao i činjenicu da postupak još uvijek nije pravomoćno okončan, Ustavni sud ocjenjuje da je povrijeđeno ustavno pravo podnositelja da zakonom ustanovljeni neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2. Ustavnog zakona, donesena odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na odredbama članka 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-41667/2009

Zagreb, 27. listopada 2010.

USTAVNI SUD REPUBLIKE HRVATSKE

Predsjednica Vijeća
Snježana Bagić, v. r.

Odluka, NN 129/2010-3394